A Tanács 1405/1999/EK rendelete
(1999. június 24.)
a vetőmagok piacának közös szervezéséről szóló 2358/71/EGK rendelet módosításáról, valamint a vetőmagágazatban a 2000/2001. és 2001/2002. gazdasági évben nyújtandó támogatásról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 37. cikkére,
tekintettel a 2358/71/EGK rendeletre [1] és különösen annak 3. cikke (3) és (4) bekezdésére,
tekintettel a Bizottság javaslatára [2],
tekintettel az Európai Parlament véleményére [3],
tekintettel a Gazdasági és Szociális Bizottság véleményére [4],
mivel:
(1) A 2358/71/EGK rendelet melléklete az Oryza sativa L. fajhoz tartozó japonica és indica alfaj fajtáit azon termékek közé sorolja, amelyek elit és minősített vetőmagjára termelési támogatás fizethető; a két fajta közötti különbség lényegében genetikai és különösen élelmiszer-tudományi elemzéseket igényel; az ilyen elemzések bonyolultak, és néhány, a piacon megjelent fajtáról genetikai jellemzői alapján nem könnyű megállapítani, hogy az a japonica vagy az indica alfajhoz tartozik-e; az említett mellékletet ennek megfelelően módosítani kell, hogy az Oryza sativa L. faj fajtái között a megkülönböztetés kizárólag morfológiai kritériumok alapján történjék;
(2) A 2358/71/EGK rendelet melléklete az (egylaki) Cannabis sativa L-t azon termékek közé sorolja, amelyek elit és minősített vetőmagjára termelési támogatás fizethető; a kétlaki Cannabis sativa L. bizonyos fajtái tetrahidrokannabinol-tartalmuk (THC) tekintetében ugyanakkor hasonlóak az egylaki fajtákhoz; a lenre és a kenderre vonatkozó támogatás általános szabályainak megállapításáról szóló, 1971. március 22-i 619/71/EGK tanácsi rendelet [5] 3. cikkének (1) bekezdésében a Tanács előírja, hogy termelési támogatást kizárólag a magképződést követően betakarított, és a len és a kender piacának közös szervezéséről szóló, 1970. június 29-i 1308/70/EGK tanácsi rendelet [6] 12. cikkében megállapított eljárásnak megfelelően összeállított listában szereplő fajták minősített vetőmagjából nevelt kenderre lehet nyújtani; az 1998/1999., 1999/2000. és a 2000/2001. gazdasági év tekintetében a kenderre vonatkozó termelési támogatás odaítélése céljából a Tanács előírta, hogy csak azok a fajták szerepeljenek a listán, amelyek THC-tartalma nem haladja meg a 0,3 %-ot, a későbbi gazdasági években pedig a 0,2 %-ot; ennek megfelelően a 2358/71/EGK rendelet mellékletét módosítani kell oly módon, hogy a Cannabis sativa L. esetében a 2000/2001. gazdasági évre vonatkozóan a 0,3 %-ot, majd a későbbi gazdasági évekre vonatkozóan a 0,2 %-ot meg nem haladó THC-tartamú fajták szerepeljenek, és e fajtákat a 2358/71/EGK rendelet 11. cikkében megállapított eljárásnak megfelelően kell meghatározni;
(3) A 2358/71/EGK rendelet melléklete megemlíti a Lolium perenne L. nagy ellenállóképességű kései vagy közepesen kései, továbbá új és egyéb fajtáit, illetve kis ellenállóképességű közepesen kései, közepesen korai vagy korai fajtáit; e fajták külpiaci árai e megkülönböztetést a továbbiakban nem indokolják, ezért a mellékletet úgy kell módosítani, hogy abban a Lolium perenne L. a fajták megkülönböztetése nélkül szerepeljen; azonban átmeneti intézkedésként, a 2000/2001. és a 2001/2002. gazdasági évre vonatkozóan a Közösségben alkalmazandó támogatási összegek rögzítése és az említett támogatás változása tekintetében a megkülönböztetésnek fenn kell maradnia;
(4) Tekintve a közösségi piac helyzetét és kilátásait, a 2000/2001. és a 2001/2002. gazdasági évben értékesítésre kerülő, a 2358/71/EGK rendelet mellékletében felsorolt vetőmagok termelői számára nem garantált az ésszerű jövedelem; a termelési költségek egy részét támogatással kell ellensúlyozni;
(5) A 2358/71/EGK rendelet 3. cikkének (2) bekezdése előírja, hogy a támogatások rögzítésénél figyelembe kell venni egyfelől a Közösségen belüli termelés és annak felvevőpiacai közötti egyensúly biztosításának szükségességét, másfelől pedig e termékek külpiaci árait;
(6) Ezen kritériumok alkalmazása következtében a 2000/2001. és a 2001/2002. gazdasági évre vonatkozó támogatások mértékét a II. mellékletben meghatározottak szerint kell megállapítani,
ELFOGADTA EZT A RENDELTET:
1. cikk
A 2358/71/EGK rendelet 3. cikke a következő bekezdéssel egészül ki:
"(6) A Cannabis sativa L. azon fajtáit, amelyekre vonatkozóan az e cikkben előírt támogatás fizethető, a 11. cikkben megállapított eljárásnak megfelelően kell meghatározni."
2. cikk
A 2358/71/EGK rendelet melléklete helyébe e rendelet I. melléklete lép.
3. cikk
A vetőmagágazatban a 2000/2001. és a 2001/2002. gazdasági évre vonatkozóan nyújtott, a 2358/71/EGK rendelet 3. cikkében előírt támogatás összegeit a II. melléklet tartalmazza.
4. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ezt a rendeletet 2000. július 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 1999. június 24-én.